Man nie met Centurion-moord verbind | Maroela Media
Kapt. Dave Miller, woordvoerder van die Lyttelton-polisie, het Woensdag aan Maroela Media gesê voorlopige inligting tot die polisie se beskikking dui daarop dat die man wat Woensdagoggend by een van die eiendomme opgemerk is, nie met die vrou se moord verbind kan word nie.
Maroela Media het vroeër berig lede van ŉ private veiligheidsmaatskappy het die verdagte persoon naby die plek waar die slagoffer se liggaam gister in Basheestraat in Doringkloof gevind is, opgemerk en die polisie ontbied.
“Die 44-jarige man is wel na die polisiestasie geneem vir betreding. Intussen duur die polisie se moordondersoek voort,” het gesê.
Miller het Dinsdag gesê voorlopige inligting dui daarop dat die vrou moontlik deur ŉ skraal man in donker klere aangeval is en dat die man in die rigting van Jeanlaan gevlug het.
Die slagoffer, ŉ huiswerker in haar 40’s, is omstreeks 06:20 met ŉ mes in haar nek gesteek – vermoedelik in ŉ straatrooftog. ŉ Plaaslike inwoner wat gaan draf het, het op haar liggaam afgekom en hulp ontbied. Paramedici het die vrou op die toneel dood verklaar.
Nog ‘n siviele eis vir onregmatige arrestasie en wie moet daarvoor betaal?
Ai marous, jy moet mooi lees. Die man is nie gearresteer vir die moord op die vrou nie; hy is op die toneel ondervra. Verder aan word dit wel gesê hy is na die polisiestasie geneem vir betreding; nou dáár is ek nie so seker of hy toe gearresteer was of nie – nie duidelik uit Maroela Media se berig nie.